נורא תהלות, לא מעכשיו אלא מעולם נורא תהלות. ד"א (שמות טו יא) נורא תהלות מדת בשר ודם מוראו על הרחוקים יותר מהקרובים אבל הקב"ה אינו כן אלא מוראו על קרוביו יותר מרחוקיו שנאמר (ויקרא י ג) בקרובי אקדש ואומר (תהלים נ ג) וסביביו נשערה מאד. ואומר (תהלים פט ח) אל נערץ בסוד קדושים רבה ונורא על כל סביביו. ואומר (תהלים פט ט) ה' אלהי צבאות מי כמוך חסין יה ואמונתך סביבותיך מדת בשר ודם עושה פועל אצל בעל הבית חורש עמו וזורע עמו ומנכש עמו מעדר עמו מטבע אחד הוא נותן לו והולך אבל הקב"ה אינו כן אדם תאב לבנים נותן לו שנ' (תהלים קכז ג) הנה נחלת ה' בנים, תאב לחכמה ונותן לו שנ' (משלי ב ו) כי ה' יתן חכמה, תאב לנכסים נותן לו שנ' (דברי הימים א כט יב) והעושר והכבוד מלפניך, מדת בשר ודם כשהוא בונה בונה את התחתון ואחר כך בונה את העליון אבל הקב"ה בונה את העליון ואחר כך בונה את התחתון שנאמר (בראשית א א) בראשית ברא אלהים את השמים ואחר כך ואת הארץ, מדת בשר ודם כשהוא מקרה מקרה בעצים ובאבנים ובעפר שמא במים והקב"ה מקרה עולמו במים שנ' (תהלים קד ג) המקרה במים עליותיו וגו'. מדת בשר ודם אינו יכול לצור צורה במים אבל הקב"ה צר צורה במים שנ' (בראשית א כ) ויאמר אלהים ישרצו המים, מדת בשר ודם אינו יכול לצור צורה בעפר והקב"ה צר צורה בעפר שנ' (תהלים קלט טו) לא נכחד עצמי ממך אשר עשיתי בסתר רוקמתי בתחתיות ארץ. מדת בשר ודם כשהוא בא לצור צורה מתחיל בראשה או באחד מאיבריה ואחר כך גומרה אבל הקב"ה צר צורה כולה כאחת שנ' (ירמיה י טז) כי יוצר הכל הוא ואומר (שמואל א ב ב) ואין צור כאלהינו. אין צייר כאלהינו, מדת בשר ודם הולך אצל עושה צלמים ואומר לו עשה לי צורתו של אבא והלא אומר לו יבא אביך ויעמוד לפני או הבא לי אקונין שלו ואעשה צורתו אבל הקב"ה אינו כן נותן לאדם בן מטפה של מים ודומה לצורת אביו: 